Brexit, ki je tvorjenka besed "British" (Britanski) in "Exit" (izhod,odhod), je odhod Združenega kraljestva Velike Britanije in Severne Irske iz Evropske unije (EU). Na referendumu 23. junija 2016 je 51,9 odstotka volivcev izbralo odhod iz EU. Izstop so zagovarjali tako levi kot desni evroskeptiki, medtem ko so nadaljevanje članstva zagovarjale proevropske stranke in takratni britanski premier David Cameron. Združeno kraljestvo je uradno izstopilo 31. januarja 2020 ob 23. uri po lokalnem času, slabo leto po prvem predvidenem izstopnem roku. Temu je sledilo prehodno obdobje, ki se je zaključilo koncem leta 2020. Uradni dogovor o nadaljnjem sodelovanju sta Združeno kraljestvo in Evropska unija dosegla 24. decembra 2020.